ET

KOMISJONI DELEGEERITUD MÄÄRUS (EL) 2022/518,

13. jaanuar 2022,

millega muudetakse delegeeritud määrust (EL) 2018/985 seoses üleminekusätetega, mis käsitlevad teatavaid põllu- ja metsamajanduses kasutatavaid sõidukeid, mis on varustatud mootoriga, mille võimsus on vähemalt 56 kW, kuid mitte üle 130 kW, et leevendada COVID-19 kriisi mõju

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 5. veebruari 2013. aasta määrust (EL) nr 167/2013 põllu- ja metsamajanduses kasutatavate sõidukite kinnituse ja turujärelevalve kohta, (1) eriti selle artikli 19 lõiget 6,

ning arvestades järgmist:

(1) Vastavalt määruse (EL) nr 167/2013 artikli 19 lõikele 3 järgitakse põllu- ja metsamajanduses kasutatavate sõidukite mootorite puhul V etapi saasteainete heitkoguste piirnorme ning Euroopa Parlamendi ja nõukogu määruses (EL) 2016/1628 (2) sätestatud üleminekusätteid.

(2) COVID-19 pandeemia põhjustatud jätkuvate häirete tõttu muudeti Euroopa Parlamendi ja nõukogu määrusega (EL) 2021/1068 (3) määrust (EL) 2016/1628, et lükata edasi võimsusvahemikku 56 kW kuni 130 kW kuuluvate üleminekumootoritega varustatud väljaspool teid kasutatavate liikurmasinate suhtes 2021. aastaks kehtestatud tähtaegu. Kõnealuste mootoritega varustatud masinate tootmise tähtaega, milleks on 30. juuni 2021, pikendati kuue kuu võrra ja nende mootoritega varustatud masinate turulelaskmise tähtaega, milleks on 31. detsember 2021, pikendati üheksa kuu võrra.

(3) COVID-19 pandeemiast tulenevad jätkuvad häired tarneahelas ja tootmises põhjustavad endiselt viivitusi võimsusvahemikku 56 kW kuni 130 kW kuuluvate üleminekumootoritega varustatud põllu- ja metsamajanduses kasutatavate sõidukite tootmises ja turule laskmises. Tagamaks siseturu tõrgeteta toimimine ja õiguskindlus ning hoida ära võimalikke turuhäireid, on vaja pikendada komisjoni delegeeritud määruse (EL) 2018/985 (4) üleminekusätete kohaldamise tähtaegu selliste mootorikategooriate puhul.

(4) Seepärast tuleks delegeeritud määrust (EL) 2018/985 vastavalt muuta.

(5) Kuna üleminekusätete pikendamisel ei ole keskkonnamõju, sest asjaomased üleminekumootorid on juba toodetud, peaks asjaomaste ajavahemike pikendamine olema üheksa ja kuus kuud, et kajastada määruses (EL) 2016/1628 sätestatud pikendatud ajavahemikke.

(6) Võttes arvesse asjaolu, et delegeeritud määruse (EL) 2018/985 artikli 13 lõikes 5 sätestatud teatavate mootorite üleminekuperiood lõpeb 31. detsembril 2021, ning et tootjatel oli kõnealustesse alamkategooriatesse kuuluvate üleminekumootoritega varustatud põllu- ja metsamajanduses kasutatavate sõidukite tootmiseks aega 30. juunini 2021, peaks käesolev määrus jõustuma viivitamata järgmisel päeval pärast selle avaldamist Euroopa Liidu Teatajas ning seda tuleks kohaldada alates 1. juulist 2021. Selline säte on põhjendatud ettenägematust COVID-19 puhangust tulenevate jätkuvate häiretega ning vajadusega tagada õiguskindlus ja tootjate võrdne kohtlemine, olenemata sellest, kas nad toodavad põllu- ja metsamajanduses kasutatavaid sõidukeid enne või pärast käesoleva määruse jõustumise kuupäeva,

ON VASTU VÕTNUD KÄESOLEVA MÄÄRUSE:

Artikkel 1 Artikli 13 lõikesse 5 lisatakse järgmine lõik: „NRE kategooria alamkategooriate puhul, mille V etapi mootorite (välja arvatud kolmandas lõigus osutatud mootorid) turule laskmise kohustuslik kuupäev on määruse (EL) 2016/1628 III lisa kohaselt 1. jaanuar 2020, annavad liikmesriigid loa esimeses ja teises lõigus osutatud 24-kuulise ajavahemiku pikendamiseks üheksa kuu võrra ja teises lõigus osutatud 18-kuulise ajavahemiku pikendamiseks kuue kuu võrra.“

Artikkel 2 Käesolev määrus jõustub järgmisel päeval pärast selle avaldamist Euroopa Liidu Teatajas. Seda kohaldatakse alates 1. juulist 2021.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 13. jaanuar 2022 Komisjoni nimel president Ursula VON DER LEYEN

(1) ELT L 60, 2.3.2013, lk 1.

(2) Euroopa Parlamendi ja nõukogu 14. septembri 2016. aasta määrus (EL) 2016/1628, mis käsitleb väljaspool teid kasutatavate liikurmasinate sisepõlemismootorite gaasiliste saasteainete ja tahkete osakeste heite piirnorme ja tüübikinnitusega seotud nõudeid, millega muudetakse määruseid (EL) nr 1024/2012 ja (EL) nr 167/2013 ning muudetakse direktiivi 97/68/EÜ ja tunnistatakse see kehtetuks (ELT L 252, 16.9.2016, lk 53).

(3) Euroopa Parlamendi ja nõukogu 24. juuni 2021. aasta määrus (EL) 2021/1068, millega muudetakse määrust (EL) 2016/1628 seoses üleminekusätetega teatavate selliste masinate kohta, mis on varustatud mootoriga, mille võimsus on vähemalt 56 kW, kuid mitte üle 130 kW, või 300 kW või rohkem, et leevendada COVID-19 kriisi mõju (ELT L 230, 30.6.2021, lk 1).

(4) Komisjoni 12. veebruari 2018. aasta delegeeritud määrus (EL) 2018/985, millega täiendatakse Euroopa Parlamendi ja nõukogu määrust (EL) nr 167/2013 seoses põllu- ja metsamajanduses kasutatavate sõidukite keskkonnamõjule ja mootori võimsusele esitatavate nõuetega ning tunnistatakse kehtetuks komisjoni delegeeritud määrus (EL) 2015/96 (ELT L 182, 18.7.2018, lk 1).